Vancouver-hópurinn lýsir áhyggjum af þrýstingi hagsmunaaðila á vísindamenn Eins og flestir lesendur Læknablaðsins vita lýtur útgáfa vísindarita á sviði læknisfræði og lífvísinda ströngum reglum sem eiga að tryggja áreiðanleika þeirra upplýsinga sem þau birta . Þessar reglur eru kenndar við Vancouver-hópinn en í honum eiga sæti ritstjórar margra virtustu læknablaða heims . Þeirra á meðal eru ritstjórar danska og norska læknablaðsins . Reglurnar sem þessi hópur gefur út nefnast Uniform Requirements for Manuscripts Submitted to Biomedical Journals : writing and editing for biomedical publication . Þær eru í stöðugri endurskoðun og þær reglur sem nú er farið eftir eru frá því í maí árið 2000 . Í sumar hefur hópurinn unnið að endurskoðun reglnanna og í september birtist leiðari samtímis í 11 helstu læknablöðum heims þar sem hópurinn lýsir áhyggjum yfir þeirri þróun sem átt hefur sér stað á sviði rannsókna í lífvísindum . Áhyggjuefni hópsins er fyrst og fremst sá þrýstingur sem fyrirtæki og hagsmunaaðilar beita þá sem standa fyrir víðtækum og mikilvægum rannsóknum . Ritstjórarnir segjast ekki hafa áhuga á að birta greinar og niðurstöður rannsókna nema tryggt sé að rannsakendur hafi notið óskoraðs sjálfstæðis og að þeir hafi ekki verið beittir þrýstingi frá þeim sem fjármagna rannsóknirnar . Í leiðaranum er því meðal annars haldið fram að æ harðari samkeppni háskólasjúkrahúsa og rannsóknarstofa hafi leitt til þess að í mörgum tilvikum hafi fyrirtæki sem fjármagna rannsóknir getað sett rannsakendum skilyrði um það hvernig þeir hagi rannsóknum sínum , " skilyrði sem ekki eru alltaf í sem bestu samræmi við hagsmuni vísindamanna og þátttakenda í rannsóknum eða vísindunum til framdráttar . ... Þessi skilyrði misbjóða sjálfsvirðingu vísindamanna , en margir hafa þó gengið að þeim vitandi að ef þeir neituðu gætu kostendur fundið einhverja aðra sem væru tilbúnir að ganga að skilyrðunum . ... Hér er ekki einvörðungu um fræðilegan vanda að ræða því nokkur slík tilvik hafa litið dagsins ljós á síðustu árum og okkur grunar að mun fleiri hafi átt sér stað í kyrrþey , " segir í leiðaranum . Þessi leiðari vakti töluverða athygli og var meðal annars birtur í heild sinni á forsíðu Washington Post 5. ágúst síðastliðinn . Leiðarinn mun birtast í næsta hefti Læknablaðsins . Þegar nýjar og endurskoðaðar reglur liggja fyrir , væntanlega einhvern tímann á næstu mánuðum , verða þær einnig birtar hér í blaðinu . Þeir sem vilja kynna sér störf Vancouver-hópsins - sem opinberlega ber heitið The International Committee of Medical Journal Editors - geta gert það með því að heimsækja vefsetur hans en slóðin þangað er : www.icmje.org